Ju acsnich ju gobernador Pilato lana lhinaulh ixmaxtuca ju Jesús chai lhinaulh ixlakanekmaca.
Ju ixtaropajni ju gobernador tanavinilh ixcorona ju Jesús si alhtucunuꞌ.
Chai tamalacpatanulhch.
Chai tamalakchꞌinilhch smumu pumpuꞌ tachi ixtalakchꞌi ju xalackꞌajin ucxtinin.
Lacatsꞌiꞌit ixtajunich ju Jesús:
―Atsꞌucꞌukꞌalhitꞌi ji xaꞌucxtin israelitanin.
Chai slivasalh ixtalacasamai.
Ju acsnich ju gobernador Pilato taxtuchokopa ju makspaꞌ.
Ajunich ju lapanacni:
―Anich iclalhiminitau ni laich apꞌucꞌatsꞌayaꞌitꞌit ni jantu tuꞌuꞌ talakꞌalhin xaclhitajuni ju ani ya lapanac.
Pus ju Jesús lana taxtulh ju makspaꞌ.
Ixlacpatanunch ju ixcorona ju si alhtucunuꞌ.
Chai ixlakchꞌitach ju smumu pumpuꞌ.
Chai ju gobernador Pilato ajunich:
―Alaktsꞌintꞌitch ju ani ya lapanac.
Acsni talaktsꞌilh ju xalackꞌajin palijni chai ju ixtaropajni pus pꞌas talacnaulh:
―Amaqꞌuilhtꞌatꞌich ju lacacurus ju anuꞌ lapanac.
Para ju Pilato ajuni:
―Alai uxijnan alhipꞌinchitꞌitch.
Amaqꞌuilhtꞌachitꞌitch uxijnan.
Ju quitꞌin jantu tuꞌuꞌ xaclhitajuni ju ixtalakꞌalhin.
Chai taꞌakꞌalhtayanalh ju israelitanin:
―Ju quijnan alin ju quilhamapꞌaksin quincꞌan.
Chai ju laquilhamapꞌaksin quincꞌan najun ni tasqꞌuini ni canilh ju ani ya ni va ixnajun ni istsꞌalh Dios junita.
Pus ju Pilato acsni kꞌasmatlh ju ani chivinti palai na talhanalh.
Tanuchokopa aktam ju laꞌixpuꞌucxtin chai sacmichokopa ju Jesús ni ixtanumachokolhch ju yuchi:
―Tꞌas anchach ju xatꞌanachiꞌ.
Para ju Jesús jantu tuꞌuꞌ lhakꞌalhtayanalh.
Ju acsnich ju gobernador Pilato junich:
―Ja jantu tuꞌuꞌ aqꞌuinlhikꞌalhtꞌayaꞌ.
Ja jantu cꞌatsꞌai ni alin ju quintachaput ni lai aclhinaulh ju mimaquilhtaca ju lacacurus.
Chai alin ju quintachaput ni laich acmakꞌalhtaxtun.
Chai akꞌalhtayanalh ju Jesús:
―Jantu lai tuꞌuꞌ xaqꞌuintꞌinavitꞌi ni jantu cava Dios ju xalakꞌaꞌi ni aqꞌuimamakꞌalhkꞌajniyaꞌich.
Chai ju quitꞌin yuchi iclhijunan ni palai kꞌai talakꞌalhin ju lhiꞌan ju xaquimakꞌaxtꞌakꞌa ju lamimacni.
Palai jantu ju uxintꞌi.
Pus ju acsnich ixnajunch ju gobernador Pilato ni lai caꞌixmakꞌalhtaxtulh ju Jesús.
Para ju israelitanin pꞌas ixtajuni ju Pilato:
―Ni amakꞌalhtꞌaxtꞌuyaꞌ ju ani ya lapanac pus jantu ixꞌamigoꞌat ju César ju xakꞌai tucan lamilhiꞌuxijnan ju romanonin untꞌatꞌit.
Ju va kꞌaya kꞌostayai chai cajumputulh kꞌai ucxtin chux ju lacatꞌun pus ixtꞌalaxcaich junita ju César.
Chai ju gobernador Pilato acsni kꞌasmatlh junima chivinti pus maxtuchokopa makspaꞌ ju Jesús.
Tavi lacapuꞌucxtin junta ixmamacanta cemento.
Lacalhihebreo ju anch ixjuncan Gabata.
Pus ju ixlhicutanch ixtapasata ju ixlaccꞌatanitꞌan ju israelitanin acsni taꞌulh ju ixborregoꞌan.
Chai acsni tuncunchokolh acsnich ju makꞌosaspitlh ju Jesús ju Pilato.
Chai ju israelitanin vachuꞌ acsnich ju ixtalakasilakꞌoxiꞌulai ju ixvaitiꞌan ni paꞌastacni cajunaꞌ ni catuncunchokoyaꞌ.
Pus vatsꞌisin tsucucalh makꞌosaspitca ju Jesús.
Chai ju Pilato chani ajuni ju israelitanin:
―Alaktsꞌintꞌitch ju xakꞌai miꞌucxtinꞌan.
Para ju yuꞌunch pꞌas tanaulh:
―Amakꞌosutꞌich.
Amaqꞌuilhtꞌatꞌich ju lacacurus.
Chai ju Pilato ajunich ju lapanacni:
―Ja acmaquilhtayaꞌ ju miꞌucxtinꞌan ju lacacurus.
Taꞌakꞌalhtayanalh ju xalackꞌajin palijni:
―Matiꞌ apumatam quiꞌucxtin quincꞌan.
Va yuchi ju César.
Pus ju Pilato acsnich ju makꞌaxtaklh ju Jesús laꞌixmacaꞌan ju lapanacni ni catamaknilh ju Jesús.
Taꞌamaklhtayanalh ju Jesús.
Talhiꞌalhch.